Diari Oficial de la Generalitat Valenciana


Sumari del DOGV 5000, del 06-05-2005 (2005/4861)

RESOLUCIÓ de 28 d'abril de 2005, de la Direcció General d'Ensenyament, per la qual s'establix el calendari i el procediment per a la inscripció, admissió i matriculació de l'alumnat en els cicles formatius de grau superior, per al curs 2005/2006.
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5000

Data del DOGV
:   06-05-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/4861


Data del document
:   28-04-2005

Organisme emissor
:   Conselleria de Cultura, Educació i Esport

Tipus de document
:   Resolució

Anàlisi jurídica

 Descriptors 

:   * formació professional
    * ensenyament professional
    * accés a l'educació
    * alumne
    * ensenyament públic
    * alumnat

RESOLUCIÓ de 28 d'abril de 2005, de la Direcció General d'Ensenyament, per la qual s'establix el calendari i el procediment per a la inscripció, admissió i matriculació de l'alumnat en els cicles formatius de grau superior, per al curs 2005/2006. [2005/M4861]
  
D'acord amb el que establix l'Orde de 26 d'abril de 2004 (DOGV de 5 de maig), de la Conselleria de Cultura, Educació i Esport, per la qual es regula el procediment d'admissió de l'alumnat en els centres sostinguts amb fons públics per a cursar ensenyances de Formació Professional Específica de Grau Superior i, en virtut de la facultat que m'atorga la disposició final primera de la mencionada orde, resolc:
  
Primer
  
Procés de matriculació ordinària:
  
1. Presentació de la sol·licitud d'admissió als cicles formatius de grau superior.
  
El termini per a sol·licitar l'admissió, per al curs acadèmic 2004/2005, serà:
  
- Del 18 fins al 31 de maig, estos dos inclusivament.
  
L'alumnat que presente la sol·licitud d'admissió per accés directe, segons model que figura com annex I a l'Orde de 26 d'abril de 2004 (DOGV de 5 de maig) haurà d'aportar, fins al dia 28 de juny de 2005 inclòs, els certificats acadèmics dels estudis acreditats per al dit accés, així com la documentació necessària per a l'aplicació dels criteris de preferència establits en el punt quint. 4 de l'Orde de 26 d'abril de 2004 (DOGV de 5 de maig).
  
L'alumnat que presente la sol·licitud d'admissió per accés per mitjà de prova, segons model que figura com annex I a l'Orde de 26 d'abril de 2004 (DOGV de 5 de maig), haurà d'aportar, fins al dia 5 de juliol de 2005 inclòs, el certificat acadèmic de superació d'esta amb la qualificació obtinguda, així com la documentació necessària per a l'aplicació dels criteris de preferència.
  
L'alumnat que presente la sol·licitud d'admissió per l'accés per mitjà de prova i posteriorment obtinga la titulació acadèmica que li permeta l'accés directe, haurà d'aportar obligatòriament, fins al dia 27 de juny de 2005 inclòs, els certificats acadèmics dels estudis acreditats per al dit accés directe, per a, en el cas d'haver realitzat i superat la corresponent prova d'accés, fer efectiva la renúncia a l'accés per prova segons establix el punt 6 de la Resolució de 31 de gener de 2005, de la Direcció General d'Ensenyament, per la qual es convoquen les proves d'accés als cicles formatius de Formació Professional Específica. (DOGV del 28 de gener).
  
2. Assignació de places.
  
Per a l'admissió de l'alumnat, per al curs acadèmic 2005/2006 s'actuarà segons el calendari i procediment següents:
  
- Si el total de sol·licituds d'accés directe i per prova superada és igual o inferior al de places oferides, es farà pública la llista provisional d'admesos en el propi centre. La dita llista provisional s'exposarà en el tauler d'anuncis del centre el dia 7 de juliol de 2005.
  
- El dia 14 de juliol de 2005 es farà pública la llista definitiva d'admesos en cada un dels grups de reserva, una vegada estudiades les possibles reclamacions a les llistes provisionals.
  
En cap cas els centres docents procediran a acumular les places d'accés directe i les places d'accés per prova per a completar grups quan existisquen vacants en algun dels dos percentatges de reserva (80% i 20% respectivament), ja que esta funció correspon a les comissions de coordinació.
  
- Si hi ha més sol·licituds per accés directe i per accés per mitjà de prova que places oferides en els respectius percentatges de reserva, s'elaboraran dos llistats, un per cada grup, ordenats segons els criteris de prioritat i valoració establits en l'Orde de 26 d'abril de 2004, abans mencionada.
  
- L'alumnat que en les relacions anteriors no figure com a admés, constituirà les llistes de no admesos, ordenades segons la puntuació obtinguda i tindran, a tots els efectes, la consideració de llista d'espera.
  
3. Formalització de matrícula.
  
Per a procedir a la matriculació, per al curs 2005/2006, s'actuarà de la manera següent:
  
D'acord amb els grups autoritzats en cada centre, l'alumnat admés en cada un dels grups de reserva (accés directe i accés per prova), formalitzarà la seua matrícula del 20 al 27 de juliol de 2005, estos dos inclosos.
  
Les vacants produïdes per l'alumnat que, estant admés, no formalitze la matrícula del 20 al 27 de juliol de 2005, seran cobertes per l'alumnat en llista d'espera, que es matricularà el dia 28 de juliol de 2005.
  
L'alumnat del primer curs, dels cicles formatius de grau superior del propi centre, no subjecte al procés d'admissió, que en l'avaluació de la convocatòria ordinària de juny estiga, en condicions acadèmiques de promoció al segon curs o en condicions acadèmiques i per decisió de l'equip educatiu de no-promoció al segon curs, també formalitzarà la seua matrícula del 20 al 27 de juliol de 2005.
  
L'alumnat del segon curs, dels cicles formatius de grau superior del mateix centre, no subjecte al procés d'admissió, que en l'avaluació de la convocatòria extraordinària de juny no haja superat mòduls del dit curs la suma d'hores totals del qual siga major de 240 hores, també formalitzarà la seua matrícula del 20 al 27 de juliol.
  
Els centres enviaran abans del 31 de juliol de 2005, a les corresponents direccions territorials de Cultura, Educació i Esport les dos llistes de l'alumnat matriculat, ordenades segons els criteris indicats en l'apartat quint de la mencionada Orde de 26 d'abril de 2004.
  
En el mateix termini i amb els mateixos criteris, seran enviades a les direccions territorials de Cultura, Educació i Esport corresponents, les relacions de sol·licituds que no hagen obtingut plaça perquè les comissions de coordinació procedisquen a adjudicar abans del mes de setembre de 2005 les places que puguen quedar disponibles de les opcions sol·licitades.
  
Segon
  
Procés de matriculació extraordinària: per a poder sol·licitar l'admissió a les places que hagen quedat vacants després del procés de matriculació ordinària, els interessats podran sol·licitar la seua admissió, en els centres on existisquen tals vacants, segons el calendari següent:
  
Presentació de sol·licituds: de l'1 al 8 de setembre de 2005 (estos dos inclosos).
  
Llista provisional d'admesos: el 9 de setembre de 2005.
  
Reclamacions a la llista provisional: fins al 15 de setembre de 2005.
  
Resolució de reclamacions i publicació de la llista definitiva d'admesos: el 16 de setembre de 2005.
  
Formalització de matrícula: fins al 20 de setembre de 2005 inclòs.
  
L'alumnat dels cicles formatius de grau superior del mateix centre, no subjecte al procés d'admissió, que estiga afectat per la convocatòria extraordinària de setembre, formalitzarà la seua matrícula fins al 20 de setembre de 2005 inclòs.
  
Els centres remetran a les direccions territorials de Cultura, Educació i Esport, fins al dia 23 de setembre de 2005, les llistes d'admesos i les llistes d'espera, separades per grups de reserva (accés directe i accés per prova).
  
Les comissions de coordinació, una vegada finalitzats els processos d'admissió, ordinari i extraordinari, i adjudicades les places d'acord amb les opcions elegides pels candidats, sumaran les vacants existents en els dos grups de reserva (per acumulació de les places reservades a l'accés directe i a l'accés per prova) i procediran a oferir a l'alumnat que encara no haja obtingut plaça la relació de centres docents i cicles formatius que disposen de vacants perquè, si ho desitgen, puguen matricular-se.
  
La present resolució entrarà en vigor l'endemà de la seua publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú i 10, 14 i 46 de la Llei Reguladora de la Jurisdicció Contenciosa Administrativa, este acte, que posa fi a la via administrativa, podrà ser recorregut potestativament en reposició o bé es podrà plantejar directament recurs contenciós administratiu en els terminis i davant dels òrgans que s'indiquen a continuació:
  
a) El recurs de reposició haurà d'interposar-se davant del conseller de Cultura, Educació i Esport en el termini d'un mes a comptar des de l'endemà de la seua publicació.
  
b) El recurs contenciós administratiu haurà de plantejar-se davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de la seua publicació.
  
València, 28 d'abril de 2005.- El director general d'Ensenyament: Josep Vicent Felip i Monlleó.